KIRJALLINEN KYSYMYS E-1893/99 esittäjä(t): Gérard Deprez (PPE-DE) komissiolle. Elintarviketurvallisuus.



Virallinen lehti nro 225 E , 08/08/2000 s. 0029 - 0030



KIRJALLINEN KYSYMYS E-1893/99 esittäjä(t): Gérard Deprez (PPE-DE) komissiolle (29. lokakuuta 1999) Aihe: Elintarviketurvallisuus Tietääkö komissio, että FDA (Yhdysvaltain elintarvikevalvontavirasto) on äskettäin ilmoittanut, että se saattaa piakkoin rajoittaa antibioottien laajamittaista käyttöä karjankasvatuksessa, koska eräiden tutkimusten mukaan antibiooteille vastustuskykyiset bakteerit voivat siirtyä antibiootteja saaneista eläimistä niiden lihaa syöviin ihmisiin? 1. Onko komissio tietoinen tällaisista tutkimuksista tai vastaavanlaisista tutkimustuloksista? Voiko komissio vahvistaa, että tällaisia tutkimuksia tehdään ja tuetaan Euroopassa? Mikäli näin on, ovatko niiden tulokset samansuuntaisia? 2. Noudatetaanko Euroopassa tätä nykyä varovaisuuden periaatetta tällä alueella? Voisiko komissio myös selvittää tarkemmin, miten antibioottien käyttöä nykyisin seurataan ja valvotaan koko ravintoketjussa, jotta näiden bakteerien mahdollinen siirtyminen ihmiseen voitaisiin estää? 3. Aikooko komissio, joka on sitoutunut elintarviketurvallisuuden edistämiseen, ehdottaa nykyiseen järjestelmään parannuksia, etenkin kun tiedetään, kuinka tuhoisat seuraukset antibiooteille vastustuskykyisten bakteereiden siirtymisestä ihmiseen olisi terveydellemme? David Byrnen komission puolesta antama vastaus (3. joulukuuta 1999) 1. Komissio tietää, että useat kansainväliset järjestöt, erityisesti Maailman terveysjärjestö, ja useiden maiden hallitukset tutkivat mikrobilääkeresistenssiin liittyviä ongelmia. Myös Yhdysvaltain elintarvikevalvontavirasto (FDA) tekee tällaista tutkimusta. Komissio kiinnittää arvoisan parlamentin jäsenen huomion siihen, että komissio kielsi tetrasykliinien käytön lisäaineena 1970-luvulla ja ardasiinin käytön tammikuussa 1998 ja että se on keskeyttänyt avoparsiinin käytön sallimisen tammikuussa 1997. Lisäksi se on joulukuussa 1998 keskeyttänyt neljän muun antibiootin (sinkkibasitrasiinin, virginiamysiinin, tylosiinifosfaatin, spiramysiinin) käytön sallimisen. Kiellon syynä on ollut, että näiden antibioottien tai samankaltaisten molekyylien käyttö halutaan rajata ihmisten lääkkeisiin. Näin pyritään vähentämään ristiresistenssin kehittymistä ja resistenssin siirtymistä ihmiseen sekä välttämään ihmisten käyttämien lääkkeiden tehon vähentyminen. Komissio pyysi tieteellistä ohjauskomiteaa tarkastelemaan mikrobilääkeresistenssin aiheuttamaa ongelmaa yleiseltä kannalta. Komitea antoi lausuntonsa 28. toukokuuta 1999 ja korosti, että on välttämätöntä vähentää antibioottien käyttöä kaikilla aloilla: ihmisten lääkkeissä, eläinlääkinnässä, eläinten ravinnon lisäaineena ja torjunta-aineissa. 2. Komissio tutkii komitean suosituksia ja tekee tarvittavat lainsäädäntöehdotukset. Komissio on jo soveltanut varovaisuusperiaatetta keskeyttäessään edellä mainittujen antibioottien käytön sallimisen lisäaineina ja aikoo tulevaisuudessakin toimia näin, jos se osoittautuu tarpeelliseksi. Komissio on jo tiettyjä eläimissä ja eläinperäisissä tuotteissa esiintyviä zoonooseja ja zoonoosien aiheuttajia koskevista suojatoimenpiteistä elintarvikkeista aiheutuvien tartunta- ja myrkytyspesäkkeiden ehkäisemiseksi 17. joulukuuta 1992 annetun neuvoston direktiivin 92/117/ETY(1) perusteella kerännyt tietoja mikrobilääkkeille resistenteistä bakteereista ja erityisesti Salmonella typhimurium DT104 -bakteerista. Lisäksi on aloitettu tutkimusprojekti (FAIR), jolla pyritään tarkastelemaan, millä keinoin eläimistä peräisin olevien bakteerien vastustuskykyä antibiooteille voidaan valvoa. 3. Eläinten ravinnossa sallittujen antibioottien osalta komissio aikoo noudattaa tieteellisen ohjauskomitean lausuntoa ja lopettaa mahdollisimman nopeasti ihmisten tai eläinten lääkkeinä käytettyjen tai tähän käyttötarkoitukseen sopivien antibioottien käytön ja kieltää tietyn ajan kuluttua kaikkien antibioottien käytön lisäaineina. Kansanterveyden osalta komissio on jo useaan otteeseen osoittanut, että se suhtautuu mikrobilääkeresistenssin aiheuttamaan ongelmaan vakavasti. Komissio tukee Enter-netiä, joka on gastrointestinaalisten infektioiden seurantaverkko. Se keskittyy erityisesti ihmisillä esiintyvään salmonelloosiin ja E. coli O 157 -bakteeriin. Verkossa seurataan myös salmonella-isolaattien antibioottiresistenssiä. Kaikki jäsenvaltiot sekä Sveitsi ja Norja ovat mukana verkossa. Jotta saataisiin lisää tietoa mikrobilääkkeille resistenteistä organismeista ja niiden merkityksestä kansanterveydessä, komissio on julkaissut tarjouspyynnön mikrobilääkkeiden käyttöä yhteisössä käsittelevästä tutkimuksesta. Tarjouspyyntö julkaistiin elokuussa 1999, ja sen avulla on tarkoitus luoda perusta tuleville tämän alan seurantatoimille. (1) EYVL L 62, 15.3.1993.